## Odluka Agencije za elektroničke medije, klasa: 612-12/13-02/0003, ubroj: 567-02/01-13-03 od 31. srpnja 2013.

### NN 104/2013 (14.8.2013.), Odluka Agencije za elektroničke medije, klasa: 612-12/13-02/0003, ubroj: 567-02/01-13-03 od 31. srpnja 2013.

AGENCIJA ZA ELEKTRONIČKE MEDIJE

2350

Vijeće za elektroničke medije u sastavu Zdenko Ljevak, predsjednik Vijeća, Ernest Strika, zamjenik predsjednika Vijeća te Damir Hajduk, Suzana Kunac, Vesna Roller i Gordana Simonović kao članovi Vijeća, na temelju članka 69. stavka 1. podstavka 1. Zakona o elektroničkim medijima (»Narodne novine« broj 153/09, 84/11 i 94/13; dalje: ZEM), a temeljem provedenog Javnog natječaja za davanje koncesija za obavljanje djelatnosti pružanja medijskih usluga televizije i radija broj 02/13 (»Narodne novine« broj 47/13) na 45-13 sjednici održanoj 31. srpnja 2013., donijelo je

ODLUKU

I. Poništava se dio Javnog natječaja broj 02/13 za davanje koncesija za obavljanje djelatnosti pružanja medijskih usluga televizije od 10. travnja 2013., klasa: 612-12/13-02/0003, urbroj: 567-02/01-13-02 objavljena u »Narodnim novinama« broj 47 od 19. travnja 2013. godine, u dijelu za davanje koncesije za obavljanje djelatnosti pružanja medijskih usluga televizije, Tablica 1, na području Republike Hrvatske (regije D1-D9) – multipleks B – 1 kanal.

II. Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju članka 73. ZEM-a, Pravilnika o sadržaju i postupku javnog natječaja za davanje koncesija za obavljanje djelatnosti pružanja medijskih usluga televizije i radija (»Narodne novine« broj 46/10 i 113/10), te provedenih pripremnih radnji za davanje koncesija te tehničke podloge koju je utvrdila Hrvatska agencija za poštu i elektroničke komunikacije, Vijeće za elektroničke medije je Odlukom o raspisivanju javnog natječaja broj 02/13 od 10. travnja 2013., klasa: 612-12/13-02/0003, urbroj: 567-02/01-13-01 i 567-02/01-13-02 objavljenom u »Narodnim novinama« broj 47 od 19. travnja 2013. raspisalo Javni natječaj broj 02/13 za davanje koncesija za obavljanje djelatnosti pružanja medijskih usluga televizije i na području: Republike Hrvatske (regije D1-D9) – multipleks B – 1 kanal.

Na 40-13 sjednici Vijeća, 2. srpnja 2013. održano je javno otvaranje ponuda pristiglih na javni natječaj te je utvrđeno kako je na raspisani javni natječaj, u dijelu za davanje koncesije za obavljanje djelatnosti pružanja medijskih usluga televizije na području Republike Hrvatske (regije D1-D9) – multipleks B – 1 kanal pristigle su četiri (4) ponude:

– NOVA TV d.d., Zagreb, Remetinečka cesta 139, OIB: 75399377119 s specijaliziranim kanalom zabavnog programa – NOVA PRO

– Antenna Televizija d.o.o., Zagreb, Gundulićeva 15, OIB: 19135327796 s općim kanalom – Antenna

– Nezavisna televizija d.o.o., Zagreb, Dalmatinska 10, OIB: 92921283962 s općim kanalom – SuperTV

– Televizija PET j.d.o.o., Split, Kralja Zvonimira 14, OIB: 72566260255 s općim kanalom – KANAL 5

Vijeće je pristupilo postupku utvrđivanja zadovoljavanja formalnih uvjeta ponuda pristiglih na javni natječaj. Utvrđeno je kako sve pristigle ponude udovoljavaju propisanim uvjetima natječaja.

Vijeće je provelo postupak razmatranja, usporedbe i ocjene zaprimljenih ponuda sukladno odredbama Pravilnika o sadržaju i postupku javnog natječaja za davanje koncesija za obavljanje djelatnosti pružanja medijskih usluga televizije i radija te utvrđivalo ispunjavanje tehničkih, prostornih, financijskih i kadrovskih uvjeta sukladno Pravilniku o minimalnim uvjetima za obavljanje audio i audiovizualnih medijskih usluga i vođenju očevidnika (»Narodne novine« broj 66/10).

U postupku razmatranja, usporedbe i ocjene zaprimljenih ponuda utvrđivano je da li ponuda sadrži:

– programsku osnovu koja mora sadržavati programsku shemu kojom se određuje:

– vrsta audiovizualnog ili radijskog programa, odnosno njihovo razvrstavanje u pojedine skupine,

– predviđeni kvantitativni razmjer između pojedinih skupina sadržaja,

– predviđeni maksimalni opseg oglasnih sadržaja,

– predviđeni opseg vlastitih i udio hrvatskih audio djela,

– vrijeme objavljivanja.

– podatke o strukturi vlasništva pravne osobe koja podnosi ponudu,

– osobne podatke o tvrtki i sjedištu, odnosno imenu i prezimenu te prebivalištu osoba koje neposredno ili posredno preko drugih pravnih osoba imaju dionice ili udjele u toj pravnoj osobi kao i podatke o postotku tih dionica ili udjela,

– podatke o tehničkoj, prostornoj, financijskoj i kadrovskoj sposobnosti ponuđača u skladu s Pravilnikom o minimalnim uvjetima za obavljanje audio i audiovizualnih medijskih usluga i vođenju očevidnika,

– dokaze o poštovanju odredbi Zakona o elektroničkim medijima i propisa kojima se uređuju porezne i druge obveze pravnih subjekata i fizičkih osoba prema državnom proračunu i proračunu jedinica lokalne i područne (regionalne) samouprave, te pravnim osobama u njihovom vlasništvu.

Utvrđeno je da su ponude trgovačkih društva Nova TV d.d., Antenna televizija d.o.o., Nezavisna televizija d.o.o. i Televizija Pet j.d.o.o. cjelovite te time u zadovoljavaju kriterije propisane Zakonom i podzakonskim aktima kako bi se mogla donijeti meritorna odluka.

Utvrđeno je da nema pravnih i stvarnih zapreka za glasovanjem te se pristupilo tajnom glasovanju o ponudama koristeći glasačke listiće na kojima su navedeni ponuditelji abecednim redom.

Vijeće se u postupku razmatranja, usporedbe i ocjene zaprimljenih ponuda vodilo javnim interesom hrvatskih građana iz perspektive medijskog pluralizma.

Na temelju prebrojanih glasova utvrđeno je da niti jedna od ponuda nije dobila potrebnu, zakonsku većinu glasova svih glasova članova Vijeća sukladno članku 70. stavku 1. ZEM-a odlučeno je kao u izreci.

UPUTA O PRAVNOM LIJEKU

Protiv ove odluke nije dopuštena žalba, ali se može pokrenuti upravni spor pred nadležnim Upravnim sudom u roku od 30 dana od dana primitka odluke. Tužba se predaje ili šalje neposredno Upravnom sudu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/13-02/0003

Urbroj: 567-02/01-13-03

Zagreb, 31. srpnja 2013.

Agencija za elektroničke medije

Vijeće za elektroničke medije

Zdenko Ljevak, dipl. ing., v. r.

Odluka, NN 104/2013-2350